Արտակ Ղուլյան

Արտակ Բենիկի Ղուլյան (դեկտեմբերի 28, 1958(1958-12-28), Գյուլիստան, Շահումյանի շրջան (Ադրբեջանի ԽՍՀ), Ադրբեջանական ԽՍՀ, ԽՍՀՄ), հայ ճարտարապետ, ճարտարապետության թեկնածու, դոցենտ, Հայաստանի Հանրապետության վաստակավոր ճարտարապետ (2013), Հայաստանի պետական մրցանակի դափնեկիր։


== Կենսագրություն ==
Ծնվել է 1958 թվականի դեկտեմբերի 28-ին, Լեռնային Ղարաբաղի Շահումյանի շրջանի Գյուլիստան գյուղում, ուսուցիչների ընտանիքում։ 1976 թվականին ոսկե մեդալով ավարտել է տեղի միջնակարգ դպրոցը։ 1976-1981 թթ. սովորել է Երևանի Պոլիտեխնիկական ինստիտուտի ճարտարապետաշինարարական ֆակուլտետի ճարտարապետության բաժնում։ 2006 թվականին ավարտել է ԵրՃՇՊՀ դոկտորանտուրան։ 2013 թվականին, Հայաստանի անկախության հռչակման 22-րդ տարեդարձի կապակցությամբ, բազմամյա վաստակի և ստեղծագործական նվաճումների համար արժանացել է Հայաստանի վաստակավոր ճարտարապետի կոչման։ Նույն թվականին, ճարտարապետության և քաղաքաշինության բնագավառում՝ Մայր Աթոռ Սուրբ Էջմիածնի Վաչե և Թամար Մանուկյան մատենադարանի համար ճարտարապետ Արտակ Ղուլյանն արժանացել է ՀՀ պետական մրցանակի։ 2014 թվականին, ճարտարապետության միջազգային ակադեմիայի մոսկովյան մասնաճյուղի նիստի որոշմամբ՝ ընտրվել է ակադեմիայի անդամ, պրոֆեսորի կոչումով։ Ամուսնացած է, ունի երկու որդի և չորս թոռ։


== Աշխատանքային գործունեություն ==
1981-1988 թթ. աշխատել է ԵրՊԻ ճարտարապետության ամբիոնում, նախ՝ որպես լաբորանտ, ապա՝ ճարտարապետության կաբինետի վարիչ, միաժամանակ դասավանդելով ճարտարապետական նախագծման հիմունքներ առարկան։
1988-1991 թթ. ՀՀ գիտությունների ազգային ակադեմիայի արվեստի ինստիտուտի ճարտարապետության բաժնի գիտական աշխատակից։
1991-1994 թթ. Հայաստանի Հանրապետության Հուշարձանների պահպանության վարչության գիտաարտադրական արվեստանոցի միջնադարի բաժնի վարիչ։
1994 թվականից ՀՀ գիտությունների ազգային ակադեմիայի Արվեստի ինստիտուտի ճարտարապետության բաժնի ավագ գիտական աշխատակից է։
1988-2010 թթ. համատեղությամբ դասավանդել է ԵրՊԻ, ԵրՃՇԻ, ԵրՃՇՊՀ այժմ՝ ՃՇՀԱՀ ճարտարապետության տեսության, պատմության և հուշարձանների վերականգնման ամբիոնում։

2002 թվականից նույն ամբիոնի դոցենտ է. ղեկավարում է կուրսային և դիպլոմային նախագծեր հուշարձանների վերականգնման թեմաներով, ինչպես նաև ասպիրանտներ՝ ճարտարապետության տեսության ու պատմության գծով։


== Գիտական աշխատանքներ ==
1981 թվականից զբաղվում է Արցախի և Հայաստանի պատմաճարտարապետական հուշարձանների ուսումնասիրությամբ. չափագրել է բազմաթիվ հուշարձաններ, հանդես եկել զեկուցումներով, հրատարակել հոդվածներ։
1999 թվականին պաշտպանել է ատենախոսություն «Արցախի և Սյունիքի մելիքական ապարանքները» խորագրով, ստացել ճարտարապետության թեկնածուի գիտական աստիճան։
2001 թվականին աշխատությունը լրամշակելով, հրատարակել է առանձին գրքով։ /Երևան, 2001 թ./


== Ստեղծագործական աշխատանքներ ==
Երևանի Սուրբ Գրիգոր Լուսավորիչ Մայր եկեղեցու նախագծման ստեղծագործական մրցույթում արժանացել է առաջին կարգի մրցանակի (1992 թ.)։
Հայաստանում քրիստոնեության ընդունման 1700- ամյակին նվիրված հուշակոթողի նախագծման մրցույթին արժանացել է մրցանակի (2000 թ.)։
2007 թվականին Մայր Աթոռ Սուրբ Էջմիածնում՝ Վեհարանի բակում Արտակ Ղուլյանի նախագծով կառուցվել է ազգային բարերարներ Ալեք և Մարի Մանուկյանների հուշակոթողը և նույն թվականին արժանացել ՀՀ Քաղաքաշինության նախարարության՝ «Տարվա լավագույն հուշակոթող» մրցանակին։
Մոսկվայի հայկական եկեղեցական համալիրը (2005-2013 թթ.)
Արտաշատ քաղաքի Սուրբ Հովհաննես Ավետարանիչ եկեղեցին (2002-2015 թթ.)
Աբովյան քաղաքի Սուրբ Հովհաննես Մկրտիչ եկեղեցին (2005-2013 թթ.)
Մայր Աթոռ Սուրբ Էջմիածնի «Վաչէ և Թամար Մանուկեան» մատենադարանը (2009-2012 թթ.)
Երևանի Էրեբունի վարչական շրջանի Սուրբ Մեսրոպ Մաշտոց եկեղեցին (2005 թ.)
Երևանի Արաբկիր վարչական շրջանի Սուրբ Խաչ եկեղեցին
Հորդանանի Սուրբ Կարապետ հայկական եկեղեցին՝ Հորդանան գետի ափին, Հիսուս Քրիստոսի մկրտության վայրում (2007-2008 թթ.)։
Սևան քաղաքի Սրբոց Հրեշտակապետաց եկեղեցին (2009-2015 թթ.)
Բերդ քաղաքի Սուրբ Հովհաննես եկեղեցին։ (2010-2014 թթ.)
Նոր Հաճըն քաղաքի Սուրբ Ամենափրկիչ եկեղեցին։ (2011-2015 թթ.)
Մայր Աթոռ Սուրբ Էջմիածնի Էօրնեկեան վարժարանի շենքը։
ՌԴ Սարատով քաղաքի հայկական եկեղեցին։
ՌԴ Վլադիմիր քաղաքի հայկական եկեղեցին։
ՌԴ Վոլգոգրադ քաղաքի հայկական եկեղեցին
ՌԴ Սուրգուտ քաղաքի հայկական եկեղեցին։
Երևանի Նուբարաշեն վարչական շրջանի Սրբոց Նահատակաց եկեղեցին (2012-2015 թթ.)
Արմավիրի մարզի Ակնալիճ գյուղի եզդիական նոր տաճարը
Երևանի Կոմիտասի անվան զբոսայգու պանթեոնում նախատեսվող, Հայոց Ցեղասպանության սրբադասված նահատակներին նվիրված Սրբոց Նահատակաց եկեղեցու փակ ստեղծագործական մրցույթում ընտրված նախագիծը


== Տպագրված աշխատանքներ ==
«Արցախի և Սյունիքի մելիքական ապարանքները», Երևան, 2001 թ. /մենագրություն/
20 հոդված և հրապարակում՝ նվիրված Արցախի, հայ պալատական ճարտարապետության և Անիի ճարտարապետական դպրոցի հուշարձաններին։


== Արտաքին հղումներ ==
Արտակ Ղուլյան
Արտակ Ղուլյանի մասին տեսանյութ, Շողակաթ Archived 2013-10-28 at the Wayback Machine.
Պաշտոնական կայքը


== Ծանոթագրություններ ==